Ebbe Kalnæs (CD), 2000-02-10:
Jeg skal på vegne af CD's uddannelsespolitiske ordfører, fru Susanne Clemensen, fortælle, hvad vi mener om forslaget her.
Vi er medforslagsstillere og er meget glade for at være det.
Det, der er det afgørende ved det her forslag, er selvfølgelig, som andre har talt om, i tråd med tidligere debatter og beslutninger at sætte endnu mere fart på.
I vort lille land, som jo består af mange små virksomheder, er en af årsagerne til, at der er grund til det, at vi haft en årrække, hvor vi rent faktisk holdningsmæssigt har bevæget os væk fra en iværksætterkultur.
Det vil sige, at det også er på undervisningsområdet, det er vigtigt.
Jeg skal med det samme medgive, at der er sket mange forbedringer på området, men når vi ser på forbedringerne, sker de relativt sent i uddannelsessystemet, og det, der vel er afgørende, er, at man på hele uddannelsesfladen, også i de meget tidlige år, i de vejledninger osv., der ligger helt nede fra folkeskolen, skal sørge for i højere grad at få iværksætterkulturen ind i billedet.
Det vil sige, at man på en række områder skal lave anbefalinger, der gør, at de ting, der undervises i, holder en meget stærk kontakt til iværksætterkulturen.
Der kan godt være nogle, der mener, at det ikke er et præcist og konkret forslag, men jeg kan ikke rigtig forstå, hvis regeringen ikke er i stand til at være enig i et beslutningsforslag som det her og være enig i at sætte ekstra fart på området, for det er en forudsætning for, at vi kommer tilbage til en iværksætterkultur, som også er en forudsætning for det velfærdssamfund, som vi gerne vil bevare og udbygge.
Det er rigtigt, som nogle har sagt, at det selvfølgelig hænger sammen med mange andre områder end undervisningsområdet, men det er på undervisningsområdet, at vi skal starte.
Alle vil jo vide, at CD har brugt meget tid på arbejdet med det tværgående mellem ministerierne, med bøvlet osv.
, men vi mener stadig væk, at vi har nået alt, alt for lidt på området.
Det er vigtigt, at hele regeringen hele tiden koordinerer indsatsen på tværs af de forskellige ministerier og hele tiden afprøver et hvilket som helst nyt tiltag, hvad det betyder for en iværksætterkultur, hvad det betyder for et samfund.
På alle de mange komplicerede områder, vi har, når det gælder det administrative, skal vi huske på, at det at være f.eks. erhvervsvenlig ikke er noget entydigt.
Vi glemmer en gang imellem, når vi taler om at være erhvervsvenlig og være virksomhedsvenlig, at det er noget meget forskelligt.
Store virksomheders interesser i det, vi kunne kalde erhvervsvenlighed, er nogle gange helt modsatrettede små virksomheders.
Dér har vi nok længe i samarbejdet med erhvervslivet og det at høre på erhvervslivet, hvad det er for nogle behov, det har, har lidt af, at vi har lyttet meget til store erhvervsvirksomheders behov, hvor den lille erhvervsvirksomheds behov ofte er noget helt andet, og dér må vi altså i langt højere grad hindre, at der opstår barrierer.
Derfor må vi starte undervisningen på et meget tidligt tidspunkt og i øvrigt koordinere al foretagsomhed på tværs af ministerierne.
Det er forudsætningen for at komme tilbage til denne iværksætterkultur.
Det kan godt virke som en talemåde at sige iværksætterkultur, men det er trods alt den, der har givet os det velfærdssamfund, vi har, og vi er ved at afkoble forbindelsen til iværksætterkulturen, selv om der er iværksat masser af gode tiltag, men de kommer meget sent i undervisningsforløbet.
Den tidlige holdningspåvirkning, det at lægge det ind i undervisningsvejledninger og andet, kunne gøres meget bedre, end det gøres i dag.
Derfor håber jeg, uanset at regeringen måske ikke vil være med til at vedtage beslutningsforslaget, at den vil lægge sig i selen og få det integreret i hele undervisningsforløbet, for der mangler altså en hel del i det tidlige undervisningsforløb.